KOMISIJAS PAZIŅOJUMS

2020. gadā apritē esošo kvotu kopskaita publikācija tirgus stabilitātes rezerves vajadzībām, kura izveidota ES emisijas kvotu tirdzniecības sistēmas ietvaros saskaņā ar Direktīvu 2003/87/EK

(2021/C 187/02)

1. IEVADS

Padome un Eiropas Parlaments 2015. gadā pieņēma lēmumu izveidot tirgus stabilitātes rezervi (TSR) (1) ES emisijas kvotu tirdzniecības sistēmas (ETS) ietvaros, kas izveidota saskaņā ar Direktīvu 2003/87/EK (2). TSR sāka darboties 2019. gada janvārī. TSR mērķis ir nepieļaut liela, strukturāla kvotu pārpalikuma veidošanos ES oglekļa tirgū, jo tas var novest pie tā, ka ES ETS nespēj dot pienācīgus signālus investīcijām, kas nepieciešamas ES emisiju samazināšanas mērķrādītāju rentablai sasniegšanai. Tās mērķis ir arī padarīt ES ETS noturīgāku pret piedāvājuma un pieprasījuma nelīdzsvarotību, lai ES ETS tirgus varētu pienācīgi darboties.

Minētajā lēmumā noteikts, ka, sākot ar 2017. gadu, Komisija līdz katra gada 15. maijam publicē apritē esošo kvotu kopskaitu (TNAC). Šis skaitlis nosaka, vai dažas no izsolāmajām kvotām būtu rezervē jāieskaita vai no tās jāatbrīvo.

Komisija 2020. gada 8. maijā publicēja 2019. gadā apritē esošo kvotu kopskaitu, kas sasniedza aptuveni 1,38 miljardus kvotu (3). Saskaņā ar TSR noteikumiem un Komisijas 2020. gada 11. decembra paziņojumu C/2020/8643 (4)saistībā ar Apvienotās Karalistes izstāšanos no Savienības un ņemot vērā ETS direktīvas piemērošanu Apvienotajai Karalistei un tās teritorijā no 2021. gada 1. janvāra, pamatojoties uz Protokolu par Īriju/Ziemeļīriju, rezervē ieskaitāmo kvotu skaits laikposmā no 2020. gada 1. septembra līdz 2021. gada 31. augustam bija 307 663 518.

Šis paziņojums ir piektā publikācija TSR vajadzībām, un tas attiecas uz 2020. gadu. Tajā norādīts apritē esošo kvotu kopskaits un sīki aprakstīts, kā šis skaitlis ir aprēķināts. Šī publikācija noteiks, cik kvotu rezervē ieskaitīs laikā no 2021. gada septembra līdz 2022. gada augustam.

2. TIRGUS STABILITĀTES REZERVES FUNKCIONĒŠANA

TSR darbojas automātiski, kad apritē esošo kvotu kopskaits ir ārpus iepriekšnoteikta diapazona. Kvotas ieskaita rezervē, ja apritē esošo kvotu kopskaits pārsniedz 833 miljonus kvotu. Kvotas no rezerves atbrīvo, ja apritē esošo kvotu kopskaits ir mazāks par 400 miljoniem kvotu. Kvotu ieskaitīšana rezervē praktiski nozīmē, ka samazinās izsolāmo kvotu apjoms, un atbrīvošana no rezerves nozīmē, ka nākotnē tiks izsolīti papildu 100 miljoni kvotu.

Tāpēc viens no rezerves darbības stūrakmeņiem ir apritē esošo kvotu kopskaita publicēšana, jo pēc tā nosaka, vai kvotas ieskaita rezervē vai no rezerves atbrīvo.

Saistībā ar ES ETS jaunāko būtisko pārskatīšanu (5) TSR darbībā tika ieviestas svarīgas izmaiņas. Apgrozībā esošo kvotu kopskaita procentuālā daļa, pēc kuras nosaka rezervē ieskaitāmo kvotu skaitu, ja tiek pārsniegts 833 miljonu kvotu slieksnis, 2019.–2023. gada periodam ir īslaicīgi divkāršota no 12 % līdz 24 %. Turklāt no 2023. gada TSR kvotas, kas pārsniedz iepriekšējā gada izsoles apjomu, vairs nebūs derīgas.

Tāpēc, pamatojoties uz šo paziņojumu, no 2021. gada 1. septembra 12 mēnešu laikposmā rezervē ieskaitīs 24 % (6) no apritē esošo kvotu kopskaita. Atbilstoši to attiecīgajām kvotu daļām izsolēs atbilstošu daudzumu atskaitīs no dalībvalstu un trīs EEZ EBTA valstu izsolāmo kvotu apjoma, kā arī no Apvienotās Karalistes izsolāmo kvotu apjoma attiecībā uz elektroenerģijas ražošanu Ziemeļīrijā. Šajā sakarā jāatgādina, ka līdz 2025. gada 31. decembrim attiecīgo daļu noteikšanā neņem vērā tās kvotas, kuras Savienībā pārdalītas solidaritātes un izaugsmes labad.

3. APRITĒ ESOŠO KVOTU KOPSKAITS

Saskaņā ar Lēmuma (ES) 2015/1814 1. panta 4. punktu apritē esošo kvotu kopskaits ir “to kvotu kopējais skaits, kuras piešķirtas laikposmā kopš 2008. gada 1. janvāra, ietverot skaitu, kas minētajā laikposmā piešķirts saskaņā ar Direktīvas 2003/87/EK 13. panta 2. punktu, un ar iekārtām dotās tiesības saskaņā ar ES ETS izmantot starptautiskos kredītus attiecībā uz emisijām, kuras radušās līdz minētā konkrētā gada 31. decembrim, no kā atskaitīts ES ETS iekārtu verificēto emisiju kopējais daudzums tonnās laikposmā no 2008. gada 1. janvāra līdz tā paša konkrētā gada 31. decembrim, visas kvotas, kas anulētas saskaņā ar Direktīvas 2003/87/EK 12. panta 4. punktu, un rezervē esošo kvotu skaits”.

Īsāk sakot, apritē esošo kvotu kopskaitu (TNAC), pēc kura vadās, lemjot par ieskaitīšanu TSR vai atbrīvošanu no tās, aprēķina pēc šādas formulas:

TNAC = piedāvājums – (pieprasījums + kvotas TSR).

Apritē esošo kvotu kopskaitu nosaka trīs dažādi elementi: pirmkārt, piedāvājumā esošās kvotas kopš 2008. gada 1. janvāra, otrkārt, pieprasījums pēc kvotām (nodoto un anulēto kvotu skaits) un, treškārt, rezervē esošo kvotu skaits.

Kā paredzēts Lēmumā (ES) 2015/1814, aviācijas nozares kvotas un verificētās aviācijas emisijas šajā kontekstā neņem vērā.

3.1. Piedāvājums

Kvotu piedāvājumu tirgū nosaka vairāki atšķirīgi elementi:

— 2008.–12. gadā (“2. posms”) uzkrātās kvotas (7);

— bezmaksas kvotas, kas iedalītas no 2013. gada 1. janvāra līdz 2020. gada 31. decembrim (8), t. sk. no jaunu iekārtu rezerves (NER) iedalītās kvotas;

— kvotas, kas iekārtām nav iedalītas saskaņā ar Direktīvas 2003/87/EK 10.a panta 7. punktu, un kvotas, kas iekārtām nav iedalītas, jo tiek piemērots minētās direktīvas (9) 10.a panta 19. un 20. punkts, kuras 2020. gadā jāieskaita rezervē saskaņā ar TSR lēmuma (10) 1. panta 3. punktu, — no šiem apjomiem jāatskaita 50 miljoni neiedalīto kvotu, kas izsolītas Inovāciju fondam saskaņā ar ETS direktīvas 10.a panta 8. punktu (11);

— kvotas, kas piešķirtas izsolīšanai laikposmā no 2013. gada 1. janvāra (12) līdz 2020. gada 31. decembrim (13), 2020. gadā izsolītās kvotas ietver 50 miljonus kvotu no TSR, kas izsolāmas Inovāciju fondam, pamatojoties uz ETS direktīvas 10.a panta 8. punktu;

— kvotas, kas atskaitītas no izsolāmajiem apjomiem laikposmā no 2014. līdz 2016. gadam, un kvotas, kas atskaitītas no izsolāmajiem apjomiem 2019. un 2020. gadā saskaņā ar Komisijas 2018. gada 15. maija paziņojumu (14), 2019. gada 14. maija paziņojumu (15) un 2020. gada 8. maija paziņojumu (16);

— kvotas, ko Eiropas Investīciju banka (EIB) monetizējusi programmas NER300 vajadzībām;

— tiesības izmantot starptautiskos kredītus, ko iekārtas izmantojušas attiecībā uz emisijām, kuras radušās līdz 2020. gada 31. decembrim.

ES ETS 2. posmā uzkrāto kvotu skaits ir 1 749 540 826 kvotas (17). “Kopējās uzkrātās” kvotas ir to ES ETS 2. posmā piešķirto kvotu kopskaits, kas netika ne nodotas, lai ar tām segtu verificētās emisijas, ne anulētas. Kad tiek rēķināts apritē esošo kvotu kopskaits, šis skaitlis izsaka 2013.–20. g. perioda (3. posms) sākumā apritē esošo ETS kvotu skaitu uz 2013. gada 1. janvāri, un kā tāds tas ir ņemts vērā aprēķinā.

No 2013. gada 1. janvāra līdz 2020. gada 31. decembrim iedalīto bezmaksas kvotu skaits (ieskaitot no NER iedalītās kvotas) ir 6 588 904 098 (18).

Neiedalīto kvotu skaits saskaņā ar Direktīvas 2003/87/EK 10.a panta 7. punktu (19) bija 301 801 477. No šī daudzuma jāatskaita 50 miljoni kvotu, kas izsolītas Inovāciju fondam.

Kā liecina ziņojumi par izsolēm kopējā izsoļu platformā un attiecīgajās atsevišķajās platformās (20), no 2013. gada 1. janvāra līdz 2020. gada 31. decembrim ir izsolīti (tajā skaitā t. s. “pirmajās” jeb “agrīnajās” izsolēs) 6 008 253 000 kvotu.

Kvotu skaits, kas 2014.–2016. gadā atskaitīts no izsolāmo kvotu apjomiem saskaņā ar Lēmuma (ES) 2015/1814 1. panta 2. punktu, ir 900 000 000.

Saskaņā ar Komisijas 2018. gada 15. maija, 2019. gada 14. maija un 2020 gada 8. maija paziņojumiem no izsolāmo kvotu apjomiem 2019. un 2020. gadā atskaitīto kvotu skaits bija 772 749 992 kvotas.

EIB ir monetizējusi 300 000 000 kvotas programmas NER300 vajadzībām (21).

Tiesības izmantot starptautiskos kredītus, ko iekārtas izmantojušas attiecībā uz emisijām, kuras radušās līdz 2020. gada 31. decembrim, veido 478 844 902 kvotas (22).

3.2. Pieprasījums

Pieprasījumu veido iekārtu kopējās verificētās emisijas no 2013. gada 1. janvāra (23) līdz 2020. gada 31. decembrim, kas ir 13 546 329 007 tonnas (24), un tajā pašā periodā anulētās kvotas, kas ir 441 393 kvotas.

3.3. TSR esošo kvotu skaits

Saskaņā ar Lēmuma (ES) 2015/1814 1. panta 2. punktu 900 miljoni kvotu, kas atskaitītas no izsolāmo kvotu apjomiem 2014.–2016. gadā, tika ieskaitītas rezervē, kad tā sāka darboties 2019. gada 1. janvārī.

Atbilstoši Komisijas 2018. gada 15. maija paziņojumam (25) laikposmā no 2019. gada 1. janvāra līdz 2019. gada 31. augustam rezervē tika ieskaitītas 264 731 936 kvotas.

Atbilstoši Komisijas 2019. gada 14. maija paziņojumam (26) laikposmā no 2019. gada 1. septembra līdz 2019. gada 31. decembrim rezervē tika ieskaitītas 132 392 786 kvotas un laikposmā no 2020. gada 1. janvāra līdz 2020. gada 31. augustam – 264 785 572 kvotas.

Atbilstoši Komisijas 2020. gada 8. maija paziņojumam (27) laikposmā no 2020. gada 1. septembra līdz 2020. gada 31. decembrim rezervē tika ieskaitītas 110 839 698 kvotas.

Saskaņā ar TSR lēmuma 1. panta 3. punktu 2020. gada beigās rezervē tika ieskaitītas 301 801 477 kvotas, kas atbilst neiedalīto kvotu skaitam saskaņā ar Direktīvas 2003/87/EK 10.a panta 7. punktu.

Atbilstīgi ETS direktīvas 10.a panta 8. punktam TSR esošo kvotu skaits tika samazināts par 50 miljoniem kvotu, kas 2020. gadā tika izsolītas Inovāciju fondam.

Tādējādi laikposmā līdz 2020. gada 31. decembrim rezervē bija 1 924 551 469 kvotas (28).

3.4. Apritē esošo kvotu kopskaits

Ņemot vērā iepriekš minēto, apritē ir kopskaitā 1 578 772 426 kvotas.

4. NOBEIGUMS

Saskaņā ar TSR noteikumiem 12 mēnešu periodā, proti, laikā no 2021. gada 1. septembra līdz 2022. gada 31. augustam, TSR tiks ieskaitītas 378 905 382 kvotas.

Nākamā publikācija būs 2022. gada maijā, un tajā noteiks, cik kvotu rezervē ieskaitāmas no 2022. gada septembra līdz 2023. gada augustam.

Pārskats

Piedāvājums a) Uzkrātās kvotas no 2. posma 1 749 540 826 b) Bezmaksas kvotas laikposmam no 2013. gada 1. janvāra līdz 2020. gada 31. decembrim (ieskaitot kvotas no NER) 6 588 904 098 c) Neiedalītas kvotas saskaņā ar Direktīvas 2003/87/EK 10.a panta 7. punktu 301 801 477 d) No c) apakšpunkta atskaitītas kvotas, kas 2020. gadā izsolāmas Inovāciju fondam -50 000 000 e) No 2013. gada 1. janvāra līdz 2020. gada 31. decembrim izsolīto kvotu kopskaits, ieskaitot agrīnās izsoles 6 008 253 000 f) Kvotas, kas atskaitītas no izsolāmajiem apjomiem laikposmā no 2014. līdz 2016. gadam 900 000 000 g) Kvotas, kas atskaitītas no izsolāmajiem apjomiem 2019. un 2020. gadā saskaņā ar Komisijas 2018. gada 15. maija, 2019. gada 14. maija un 2020 gada 8. maija paziņojumiem 772 749 992 h) Kvotas, ko Eiropas Investīciju banka (EIB) monetizējusi programmas NER300 vajadzībām 300 000 000 i) Tiesības izmantot starptautiskos kredītus, ko iekārtas izmantojušas attiecībā uz emisijām, kuras radušās līdz 2020. gada 31. decembrim 478 844 902 Summa (piedāvājums) (29) 17 050 094 295





Pieprasījums (a) ES ETS iekārtu verificēto emisiju daudzums tonnās no 2013. gada 1. janvāra līdz 2020. gada 31. decembrim 13 546 329 007 (b) Kvotas, kas līdz 2020. gada 31. decembrim anulētas saskaņā ar Direktīvas 2003/87/EK 12. panta 4. punktu 441 393 Summa (pieprasījums) 13 546 770 400





Kvotas TSR (30) Rezervē esošo kvotu skaits 1 924 551 469 Apritē esošo kvotu kopskaits 1 578 772 426

(1) Lēmums (ES) 2015/1814 (OV L 264, 9.10.2015., 1. lpp.).

(2) OV L 275, 25.10.2003., 32. lpp.

(3) Sk. Komisijas paziņojumu C(2020) 2835 final, pieejams:

https://ec.europa.eu/clima/sites/clima/files/ets/reform/docs/c_2020_2835_en.pdf

(4) Komisijas Paziņojums par Savienības kvotu kopapjomu 2021. gadam un tirgus stabilitātes rezervi ES emisijas kvotu tirdzniecības sistēmas satvarā, 2020/C 428 I/01 (C/2020/8643) (OV C 428I , 11.12.2020., 1.–3. lpp.).

(5) Eiropas Parlamenta un Padomes Direktīva (ES) 2018/410 (2018. gada 14. marts), ar ko groza Direktīvu 2003/87/EK, lai sekmētu emisiju izmaksefektīvu samazināšanu un investīcijas mazoglekļa risinājumos, un Lēmumu (ES) 2015/1814 (OV L 76, 19.3.2018., 3. lpp.).

(6) 2 % mēnesī.

(7) Kvotas, kas piešķirtas ES ETS 2. posmā un kas netika ne nodotas, lai ar tām segtu verificētās emisijas, ne anulētas, tika “uzkrātas” izmantošanai ES ETS trešā tirdzniecības perioda sākumā (3. posms). Šīs kvotas tika dzēstas, un vienlaikus 3. posmā tika izveidots līdzvērtīgs skaits kvotu. Tādējādi šis skaits atspoguļo precīzu apritē esošo ETS kvotu skaitu ES ETS 3. posma sākumā. Sk. https://ec.europa.eu/clima/policies/ets/registry_en#tab-0-2 15. punktu “Kas ir kvotu uzkrāšana?”

(8) No 2019. gada 1. janvāra Apvienotā Karaliste apturēja bezmaksas kvotu iedali. Bezmaksas kvotu iedale 2019. gadam tika darīta pieejama 2020. gada februārī, tāpēc tā nav ņemta vērā, aprēķinot kvotu piedāvājumu līdz 2019. gada 31. decembrim (sk. Komisijas 2018. gada 17. decembra Lēmumu par norādījumu centrālajam administratoram uz laiku apturēt to attiecīgo Apvienotās Karalistes procesu akceptēšanu Eiropas Savienības darījumu žurnālā, kas saistīti ar bezmaksas iedali, izsolīšanu un starptautisko kredītu apmaiņu, C(2018) 8707). Tā vietā tā ir iekļauta pašreizējā aprēķinā par apritē esošo kvotu kopskaitu 2020. gadā.

(9) Šā paziņojuma publicēšanas laikā precīzs to kvotu skaits, kuras iekārtām nav iedalītas ETS direktīvas 10.a panta 19. un 20. punkta piemērošanas dēļ, nebija pieejams. Jāatzīmē, ka šis skaitlis neietekmē TNAC līmeni, jo tas tiek pieskaitīts piedāvājuma pusei un vienlaikus atskaitīts no tās kā daļa no kvotām TSR. To kvotu skaits, kas iekārtām nav iedalītas 10.a panta 19. un 20. punkta piemērošanas dēļ, kā arī no tā izrietošais kvotu TSR līmenis tiks publicēts paziņojuma atjauninātajā versijā, tiklīdz šāda informācija kļūs pieejama.

(10) 2021. gadā saskaņā ar Direktīvas 2003/87/EK pārskatīto 10.a panta 7. punktu no šiem apjomiem tiks atskaitīti 200 miljoni kvotu un ieskaitīti jauno iekārtu rezervē, kas atbilst ES ETS 4. posmam.

(11) “Turklāt ar 50 miljoniem nesadalīto kvotu no tirgus stabilitātes rezerves papildina visus atlikušos ieņēmumus no 300 miljoniem kvotu, kas pieejamas laikposmā no 2013. līdz 2020. gadam saskaņā ar Komisijas Lēmumu 2010/670/ES, un to laikus izmanto [Inovāciju fondam].”

(12) Te ietilpst arī t.s. “pirmās” jeb “agrīnās” izsoles, t. i., 2013.–20. g. periodā derīgās kvotas, kas izsolītas pirms 2013. gada 1. janvāra.

(13) No 2019. gada 1. janvāra Apvienotā Karaliste apturēja arī kvotu izsolīšanu. Kvotu izsolīšana Apvienotajā Karalistē atsākās 2020. gada martā, tāpēc to neņem vērā, aprēķinot kvotu piedāvājumu līdz 2019. gada 31. decembrim. Tā ir iekļauta pašreizējā aprēķinā par apritē esošo kvotu kopskaitu 2020. gadā.

(14) Sk. Komisijas paziņojumu C(2018)2801 final, pieejams https://ec.europa.eu/clima/sites/default/files/ets/reform/docs/c_2018_2801_en.pdf

(15) Sk. Komisijas paziņojumu C(2019)3288 final, pieejams https://ec.europa.eu/clima/sites/default/files/ets/reform/docs/c_2019_3288_en.pdf

(16) Sk. 3. zemsvītras piezīmi iepriekš.

(17) Sk. 2015. gada ziņojumu par oglekļa tirgus darbību, COM (2015) 576.

(18) Pamatojoties uz 2021. gada 1. aprīļa izrakstu no ES darījumu žurnāla (EUTL).

(19) Jāatzīmē, ka TSR lēmuma tekstā ir atsauce uz iepriekšējo formulējumu ETS direktīvā, kas attiecas uz neiedalītajām kvotām no jauno iekārtu rezerves.

(20) Pieejami: http://www.eex.com/en/products/environmental-markets/emissions-auctions/archive un https://www.theice.com/marketdata/reports/148

(21) Pirmajā laidienā 200 milj. kvotu, kas pārdotas 2011. un 2012. gadā, otrajā laidienā 100 milj. kvotu, kas pārdotas 2013. un 2014. gadā, sīkāku informāciju sk. https://ec.europa.eu/clima/sites/clima/files/lowcarbon/ner300/docs/summary_report_ner300_monetisation_en.pdf

(22) Pamatojoties uz 2021. gada 1. aprīļa izrakstu no EUTL.

(23) Par 2008.–2012. gadā verificētajām emisijām sk. skaidrojumus par kopējo uzkrāto kvotu skaitu (3.1. punkts).

(24) Dati par kopējām verificētajām emisijām pamatojas uz 2021. gada 1. aprīļa izrakstu no EUTL, lai ņemtu vērā verificētās emisijas, kas paziņotas līdz 2021. gada 31. martam. Pēc minētās dienas paziņotās emisijas šajā kopdaudzumā nav atspoguļotas.

(25) Sk. 13. zemsvītras piezīmi iepriekš.

(26) Sk. 14. zemsvītras piezīmi iepriekš.

(27) Sk. 3. zemsvītras piezīmi iepriekš.

(28) Kā aprakstīts 9. zemsvītras piezīmē, šajā skaitlī neietilpst to kvotu skaits, kas iekārtām nav iedalītas ETS direktīvas 10.a panta 19. un 20. punkta piemērošanas dēļ. To kvotu skaits, kas iekārtām nav iedalītas 10.a panta 19. un 20. punkta piemērošanas dēļ, tiks publicēts paziņojuma atjauninātajā versijā, tiklīdz šāda informācija kļūs pieejama.

(29) Kā aprakstīts 9. zemsvītras piezīmē, šajā skaitlī neietilpst to kvotu skaits, kas iekārtām nav iedalītas ETS direktīvas 10.a panta 19. un 20. punkta piemērošanas dēļ. To kvotu skaits, kas iekārtām nav iedalītas 10.a panta 19. un 20. punkta piemērošanas dēļ, tiks publicēts paziņojuma atjauninātajā versijā, tiklīdz šāda informācija kļūs pieejama.

(30) Kā aprakstīts 9. zemsvītras piezīmē, šajā skaitlī neietilpst to kvotu skaits, kas iekārtām nav iedalītas ETS direktīvas 10.a panta 19. un 20. punkta piemērošanas dēļ. To kvotu skaits, kas iekārtām nav iedalītas 10.a panta 19. un 20. punkta piemērošanas dēļ, tiks publicēts paziņojuma atjauninātajā versijā, tiklīdz šāda informācija kļūs pieejama.